Na temelju članka 30. Zakona o komunalnom gospodarstvu (Narodne novine broj 68/18 i 110/18 – Odluka Ustavnog suda) i članka 30. stavka 1. točke 5. Društvenog ugovora USLUGA d.o.o. za obavljanje komunalnih djelatnosti (potpun tekst) od 12. prosinca 2018. godine, Nadzorni odbor društva dana 22. siječnja 2019. godine donio je

**OPĆE UVJETE**

**isporuke komunalne usluge oglašavanja i plakatiranja**

**I. OPĆE ODREDBE**

**Članak 1.**

Ovim Općim uvjetima isporuke komunalne usluge oglašavanja i plakatiranja (dalje u tekstu: usluga oglašavanja i plakatiranja) USLUGA d.o.o. za obavljanje komunalnih djelatnosti, Pazin, Šime Kurelića 22, (dalje u tekstu: isporučitelj) utvrđuje uvjete postavljanja oglasa i plakata na području Grada Pazina.

**Članak 2.**

Ovim općim uvjetima utvrđuju se:

1. uvjeti pružanja odnosno korištenja usluge oglašavanja i plakatiranja,

2. međusobna prava i obveze isporučitelja i korisnika usluge oglašavanja i plakatiranja, i

3. način mjerenja, obračuna i plaćanja isporučene usluge oglašavanja i plakatiranja.

**II. UVJETI PRUŽANJA ODNOSNO KORIŠTENJA USLUGE**

**OGLAŠAVANJA I PLAKATIRANJA**

**Članak 3.**

Oglase i plakate isporučitelj postavlja na oglasnim stupovima, oglasnim pločama i drugim oglasnim predmetima (dalje u tekstu: oglasnim predmetima) koji se određuju Zaključkom Gradonačelnika Grada Pazina.

**Članak 4.**

Isporuka usluge oglašavanja i plakatiranja u smislu ovih Općih uvjeta razumijeva:

* preuzimanje oglasa ili plakata od fizičke ili pravne osobe koja naručuje uslugu oglašavanja i plakatiranja (dalje u tekstu: korisnik),
* postavljanje oglasa i plakata na oglasnim predmetima,
* uklanjanje oglasa i plakata sa oglasnih predmeta.

**Članak 5.**

Korisnik može isporučitelju predati zahtjev ili narudžbu za uslugu oglašavanja i plakatiranja i predati oglase i plakate u radno vrijeme isporučitelja radnim danom (ponedjeljak – petak) od 7,00 do 15,00 sati u poslovnim prostorijama isporučitelja uz prethodnu najavu.

**III. MEĐUSOBNA PRAVA I OBVEZE ISPORUČITELJA I KORISNIKA**

**USLUGE OGLAŠAVANJA I PLAKATIRANJA**

**Članak 6.**

Korisnik s isporučiteljom sklapa ugovor o korištenju usluge oglašavanja i plakatiranja u trenutku kada isporučitelju preda oglase i plakate.

Sklapanjem ugovora o korištenju usluge oglašavanja i plakatiranja smatra se da korisnik u svemu prihvaća ove Opće uvjete.

**Članak 7.**

Isporučitelj usluge oglašavanja i plakatiranja je dužan:

* osigurati pravovremeno postavljanje oglasa i plakata,
* brinuti o estetskom izgledu oglasnih predmeta i postavljenih oglasa i plakata,
* ukloniti oglase i plakate sa oglasnih predmeta najkasnije u roku od 2 dana po isteku roka izlaganja.

**Članak 8.**

Korisnik usluge oglašavanja i plakatiranja je dužan:

* pridržavati se ovih Općih uvjeta i drugih propisa kojima je regulirano oglašavanje i plakatiranje,
* pravovremeno prijaviti potrebu za oglašavanjem i plakatiranjem,
* odrediti trajanje oglašavanja i plakatiranja prema ponuđenom razdoblje iz cjenika isporučitelja,
* dogovoriti s isporučiteljom na koje oglasne predmete želi da mu se postave oglasi i plakati,
* isporučitelju platiti račun za izvršenu uslugu oglašavanja i plakatiranja.

**Članak 9.**

Isporučitelj može, na zahtjev korisnika, pojedine oglase i plakate istaknuti u izlozima pojedinih poslovnih prostora uz dozvolu vlasnika odnosno korisnika tih prostora, pod uvjetom da se time ne narušava estetski izgled izloga.

**Članak 10.**

Nije dozvoljeno isticanje protuzakonitih i neukusnih oglasa i plakata.

Korisnik prihvaća punu odgovornost za sadržaj plakata te u slučaju povrede zakona, uvjerenja građana, autorskih prava ili slične povrede, direktno je odgovoran oštećenoj osobi.

**Članak 11.**

Isporučitelj usluge oglašavanja i plakatiranja ne odgovara za štetu ili uništenje oglasa i plakata počinjene od strane trećih osoba.

**Članak 12.**

Na sva ostala prava i obveze isporučitelja i korisnika usluge oglašavanja i plakatiranja koja nisu uređena ovim Općim uvjetima primjenjuju se odredbe Odluke o obavljanju poslova oglašavanja i plakatiranja i drugi propisi koji određuju ovu djelatnost.

**IV. NAČIN MJERENJA, OBRAČUNA I PLAĆANJA ISPORUČENE**

**USLUGE OGLAŠAVANJA I PLAKATIRANJA**

**Članak 13.**

Naknade za usluge oglašavanja i plakatiranja određuje isporučitelj cjenikom usluge oglašavanja i plakatiranja.

Cjenikom se određuju naknade u odnosu na veličinu formata oglasa ili plakata i trajanja oglašavanja.

Naknade uključuju postavljanje i uklanjanje oglasa i plakata.

**Članak 14.**

Prilikom određivanja naknada iz prethodnog članka isporučitelj uzima u obzir izdatke koji su potrebni za osiguranje dostupnosti usluge oglašavanja i plakatiranja.

Izdaci potrebni za osiguranje dostupnosti usluge oglašavanja i plakatiranja su troškovi rada radnika na postavljanju i uklanjaju plakata, održavanju oglasnih predmeta te utrošeni materijal i sredstva za rad.

**Članak 15.**

Isporučitelj će za cjenik i za svaku njegovu izmjenu ili dopunu pribaviti prethodnu suglasnost Gradonačelnika Grada Pazina.

Isporučitelj će cjenik objaviti na oglasnom mjestu u poslovnim prostorijama isporučitelja i na svojim mrežnim stranicama.

**Članak 16.**

Isporučitelj usluge oglašavanja i plakatiranja će korisniku, prilikom preuzimanja oglasa i plakata, izdati račun i naplatiti naknadu iz cjenika.

Korisnik je dužan račun iz prethodnog stavka platiti na način i u roku koji su određeni u računu.

Ako korisnik ne podmiri dospjeli račun u danom roku isporučitelj će pokrenut protiv njega ovršni postupak.

**Članak 17.**

Isporučitelj može djelomično u 50% iznosu utvrđene cijene osloboditi od plaćanja korisnike usluge oglašavanja i plakatiranja koji su neprofitne udruge i koje koriste sredstva iz proračuna Grada Pazina i provode aktivnosti od interesa za opće dobro.

**V. ZAVRŠNE ODREDBE**

**Članak 18.**

Isporučitelj će do donošenja cjenika prema ovim Općim uvjetima, primjenjivati Cjenik koji je sastavni dio Ugovora o obavljanju komunalne djelatnosti oglašavanja i plakatiranja sklopljenog između Grada Pazina i Usluga d.o.o., KLASA: 363-01/13-01/12, URBROJ: 2163/01-01-01-13-4 od 27. ožujka 2013. godine.

**Članak 19.**

Ovi Opći uvjeti primjenjuju se nakon što Gradsko vijeće Grada Pazina na iste dadne prethodnu suglasnost.

**Članak 20.**

Ovi Opći uvjeti objavljuju se u Službenim novinama Grada Pazina i Općina Cerovlje, Gračišće, Karojba, Lupoglav i Sveti Petar u Šumi, na mrežnim stranicama Grada Pazina, na oglasnom mjestu u poslovnim prostorijama isporučitelja i mrežnim stranicama isporučitelja.

Broj: 21-5/19 Predsjednik Nadzornog odbora

Pazin, 22. siječnja 2019. Igor Merlić